
aforizmi, poezija, proza, epigrami, prikazi, karikature 

Ne moramo brinuti za budućnost. 

Ne znamo šta će s nama biti ni danas. 

Aleksandar Čotrić 


• Bivša vlast je sarađivala sa 
kriminalcima a nova sve poslove 
obavlja samostalno. 

• Stanje u vojsci je OK, u policiji 
HIGH, u ekonomiji COOL. Prava je 
šteta što narod ne zna engleski. 

• Nestao je jedan od nas, 
a svi smo mi kao jedan. 

• Uhapšeni opozicionar se obesio u 
toku istražnog postupka. 

Ti Ijudi uvek idu ispred događaja. 

• Naša šansa je u izvozu hrane. 

Tako ćemo zaposliti milion gladnih. 

• Naš narod je krajnje zaostao. 

Danas umire od gladi umesto da je 
to obavio još u srednjem veku. 

• Neobjašnjiva ubistva nikoga ne 
treba da čude, ako se zna da je i 
život ovde takav. 

Milan Todorov 

• Naslov u dnevnim novinama: 
"Psihijatri u Skupštini grada." 

I bilo je krajnje vreme. 

• Oni koji tvrde da su dali sve od 
sebe, uzeli su sve od nas. 

• Kome je glava oslonac, 
ne dubi na njoj. 

• Podatke o neznanom junaku 
intenzivno prikuplja Haški tribunal. 

• Nisu oni u DOS-u okupljeni oko 
jednog cilja, već oko nekoliko 
milijardi. 

• Zaboravili su na ugovor sa narodom. 
Sada ih zanimaju jedino ugovori o 
prodaji narodne imovine. 

• Srbija je ušla u istoriju, 

ali je zato skoro izašla iz geografije. 

• Posle divovske borbe 
izgubili smo od patuljaka. 

Aleksandar Čotrić 


• Dosta je bilo bratoubilačkih ratova. 
Red je da se malo posvetimo 

i ostaloj rodbini! 

• Poslao sam ženu na pijacu, 
a decu u rat. 

Hoću na miru da pročitam novine! 

Ninus Nestorović 

• Klonirali smo majmuna. 

Ostalo će učiniti evolucija. 

• Spasli ste mi život. 

Ne znam kako da vam se osvetim. 

• Pucanj u prazno govori 

da žrtve ne znaju gde se nalaze. 

• Ko istoriju piše krvlju, 
štedi na mastilu. 

Vladan Sokić 

• Umalo da odemo u bolju budućnost. 
Samo nam je još to falilo! 

• Bolje referendum nego izbori. 

Pitanja su kraća. 

• Ne bismo mi pravili od komarca 
magarca da komarac ne njače. 

Vesna Denčić 

• Mi smo zemlja u razvoju, 

samo smo malo zaostali u razvoju. 

• Zašto si ušao sa mnom u polemiku 
kad nisi imao overenu zdravstvenu 
knjižicu? 

• Što si se učlanjavao u stranku 
kad ne umeš da obožavaš?! 

• Izabrali smo najažurnije sudije. 

Oni su sudili po kratkom postupku. 

• Ne možemo otkriti ime ubice. 

I ovako smo ga jedva ubedili. 

Slobodan simić 


Za ove bi opet glasala većina, 
jer su pametni uvek u manjini. 

Milan Todorov 


1 

Ubici s predumišljajem 
sudi se zbog nedostatka spontanosti! 

Tomislav Trbojević 


PRIZNANJE 

Nije to bilo klasično isledjivanje. Pre 
je ličilo na prijateljsko ubedjivanje. 
Sna- gom argumenata zločinac je bio 
priteran uza zid. Uvideo je da se ne 
može protiv dokaza. Zato je odlučio 
da prizna i to bezuslovno. Najpre je 
priznao genocid i silovanja, a ubrzo i 
brojne pronevere, pljačke, izborne kra- 
đe i druga teška krivična dela. Odao je 
čak i svoje saučesnike. 

- Slobodan si, možeš da ideš kući. Is- 
traga se obustavlja, - reče mu ugla- 
đeni gospodin u paradnom odelu koji 
tek što je ušao u sobu i u čijem je 
izrazu lica dominirala blagost. 

- Ali... - od zbunjenosti i šoka zločinac 
nije mogao naći reči. 

- Priznao si, - nastavio je uglađeni 
gospodin - a to je u demokratskom 
društvu kao što je naše, sasvim do- 
voljno. Zar još treba i da te kažnjava- 
mo? To bi bilo nelegalno i revanšistički 

- reče i očinski pomilova zločinca po 
glavi. 

Vladan Sokić 


ISPOVESTZATVORSKIH PACOVA 

Kad je doveden, iskreno rečeno, bio je 
kao i svaki drugi zatvorenik. Zbunjen, 
uplašen, nervozan. Potpuno identično 
bojao se nas, kao i svi ostali, pa ni mi 
nismo obraćali posebnu pažnju na 
njega. Vremenom, međutim, počeli 
smo polako da se zbližavamo, pre 
svega zbog njegove ogromne potrebe 
da sa nekim razgovara.Tačnije, on je 
pričao sam sa sobom, a mi smo se 
sami spontano pridružili. I tako je po- 
čelo naše malo prijateljstvo. 

Pričao nam je o svemu. I kako je do- 
šao na vlast izdajući svog kuma, koga 
je kasnije i ubio, i kako je lagao, va- 
rao i krao, kako je prevario čitav je- 
dan naivni narod i vodio ga kroz mno- 
ge ratove i sradanja do strašne pogi- 
bije i katastrofe, kako se izuzetno 
obogatio i fantastično provodio koris- 
teći vlast, i mnoge druge detalje iz 
svog burnog i uzbudljivog života. 

Mi pacovi bili smo zadivljeni. Slušali 
smo mi i ranije mnoge ispovesti, ali 
tako nešto zaista nismo imali prilike. 
Dešavalo se da ga slušamo bez reči, 
bez daha, čak bez hrane danima, dok 
je on govorio, govorio, govorio svojim 
magičnim glasom. Potpuno smo mogli 
da shvatimo i njegov naivni narod koji 
je pod dejstvom tog glasa išao bespo- 
govorno i u smrt. Hiljade i hiljade pa- 
cova sa svih strana dolazilo je u nje- 
govu ćeliju samo da na trenutak čuje 
makar delić tih strašnih i divnih priča. 

Na kraju su i najveći skeptici među 
nama morali da priznaju - on je bio 
najveći pacov kojeg smo ikad sreli! 

Slobodan Simić 



Nema više Hitlera, nema više 
Staljina, nema više Broza, 
nema više Miloševića... 

U Srbiji nema čega nema. 

Milan Todorov 


PACOVI 

Daleko van plovnog puta 
Brod izgubljen jedva luta. 

Usred bure i talasa 
Da li za brod ima spasa? 

Brod bukvalno raspamećen - 
Pacovima opterećen. 

Kažu, neće da se sklone 
Dok brod sasvim ne potone! 

Uzalud kapetan drvi 
Da pacovi beže prvi. 

To im, vele, džabe traži - 
To pravilo sad ne važi. 

Dok traje i zadnje zrno - 
Brod je njihov, jer njih je puno! 

Rastko Zakić 


Pacov za kormilom 
poslednji napušta brod. 

Aleksandar Novaković 

Crne misli 

Žrtva je imala svoj dan. 

Nijedan metak je nije promašio! 

Nema rata bez žrtava! 

Valja se! 

Prosuli su mu mozak. 

Pamet ne priznaje granice. 

Na sreću, našli smo mu se da ga 
ubijemo baš kada je hteo da podigne 
ruku na sebe. 

Dezinsekcija i deratiizacija će na kraju 
ostaviti samo čoveka čoveku. 

Iza naše akcije nepotrebnog prolivanja 
krvi stoje čitave armije dobrovoljnih 
davalaca. 

Čim je batina izašla iz raja 
tamo je nastao pakao. 

Najteže je zdravoj radničkoj klasi. 

Ona nema od čega da živi, 
a nema od čega ni da umre! 


Operisani je kao list 
otrgnut iz hirurškog bloka! 

Njegov pogreb imamo je brojnu 
počasnu stražu. 

Ni mrtvom mu nisu verovali! 

Redovno me vode na pecanje! 

Radim ako crv! 

Odavno smo mi bili za promene, 
ali oni neće da menjaju mrtve! 

Bila je to najpre časna borba 
prsa u prsa, ali se posle pretvorila 
u obično drpanje! 

Moglo bi sve ovo biti nama od rata, 
mada je ovde i mir rat nerava! 

Da je naš neprijatelj iole za saradnju 
on bi već digao ruku na sebe! 

Broj građana koji umiru nasilnom 
smrću raste i tako će biti sve dok to ne 
postane sasvim prirodno! 

Raša Papeš 



- 3 - 



ETNA | Naslovna |l|2|2|l|£|£|Z|&|£|iaill|12|12|14. 


© ETNA. Beograd - 2002. Sva prava zadržana 








-ETNA - 



SPAS 


Nema više. Mrtav si. Zar to nije dovolj- 
no za sreću!? Kad po tebi Ijudi i psi bu- 
du mokrili, čineći ti kosu lepljivom, ne- 
ćeš više morati da se zahvalno smeš- 
kaš. Baš si ti neki srećković! 


SKRIVANJE 

Kada im zatrebamo, naša deca će nas 
tražiti po grobljima. A mi još živi! Znaju 
oni to, ali veruju da smo otišli da bude- 
mo bliže desetogodišnjim nadanjima. 
Neće nas tamo naći. Čim u daljini nas- 
lutimo glasove, brzo se pokrijemo de- 
belim slojem zemlje. Vetar tada dune, 
poravna grumuljice, pa ti se čini da na- 
še humke mesecima niko nije obilazio. 

PTICE 

Laste sleću na balkone, kljucaju naša 
nadanja, odleću na jug. Kako smo bili 
neoprezni! Nismo očekivali da će laste 
otići. Ipak smo mirni. Lešinari, što nas 
prisno gledaju sa grana, nikada nas ne- 
će napustiti. 

Đorđe OTAŠEVIĆ 


Kad se sretnu dva besmrtnika, 
odmah se upitaju za zdravlje. 

Milan Todorov 


BALKANSKI PRIRUČNIK 5 

Suština elevacione teoriie 

Vrh je nešto najgore. 

Iz protesta hitnoa slučaia 

Ovo nije prvi put da ja zovem hitnu 
pomoć i umirem, a niko ne dolazi! 

Uticai radne terapije kod depresivnih 

osoba 

Oni koji žive od svoga rada dolaze sa 
posla mrtvi umorni. Ni ruku na sebe ne 
mogu da dignu. 

Uputstvo za drastičnu samokritiku 

Uhvati se za glavu! 

Iščupaj korov! 

Nesreća u sreći u nesreći 

Sa vašom nesrećom ja bih bio sasvim 
zadovoljan, a vi moju sreću sigurno ne 
biste preživeli. 

Razaovori sa svećem 

Čitam knjigu o cveću u kojoj autori 
tvrde da se sa cvećem može 
razgovarati. Verujem, tu čak i nema 
nikakve razlike u mišljenju. 

O padanju na pamet 

Možemo da vam ispunimo sve što vam 
na pamet padne, ali nismo mi šašavi. 
Znamo mi dobro šta bi vama prvo palo 
na pamet da uradimo. Tako nešto nama 
na pamet ne pada! 

Uslov početnoa kretanja 

Obavezno polazim od primera. 

Bacim primer pod noge, pa krenem! 

Pozdrav iz zemlie iebenoa sunca 

Gde si, bre, Radisave, sunce ti jebem! 

Raša Papeš 

Narod je nestrpljiv. 

Hoće već u ovom životu da živi bolje. 

Aleksandar Čotrić 


KO SE SMEJE ZLO NE MISLI 

- A gazda mi je još rekao: plata švaj- 
carska, posao čist, gospodski, sve na 
dugmiće. Slobodan dan, odmor, bolova- 
nje - sve po propisu. Pauza za doručak, 
kafu, užinu, ručak... Službeni auto, 
dnevnice, bakšiš... Platu ću da odvajam 
na stranu. 

Slušam i gledam kuma. Odrasli smo za- 
jedno, a uvek me iznova zaprepasti 
svojom lakomislenošću. Po ko zna koji 
put menja jedan posao za drugi, još go- 
ri. 

Ćale se nikad ne upliće u razgovor sa 
mojim gostima. Ovog puta čini izuze- 
tak. Vidim kako mu titra podrugljiv 
smešak na krajevima usana, dok seda 
preko puta kuma. Ovaj pojačava doživ- 
Ijaj jer ga sad slušaju dvojica: 

- Dobro kažu Ijudi: svako ima svojih pet 
minuta. Iduće godine u ovo doba... 

- Slušaj, kume! - matori se kezi. Već vi- 
dim, pada žestoka zajebancija. - Odmah 
nekako posle rata mi, omladinci, ukra- 
demo malo kukuruza, uzmemo kanap i 
drveni sanduk za brašno, pa na kanal, 
u trsku postavimo zamke. Divlje patke 
lete, kruže iznad nas, i one mučenice 
gladne. Najposle, osmele se patkice, pa 
priđu onoj našoj zamci i počnu da zo- 
baju. Kako progutaju zrno, dva, a mi 
potegnemo kanap i cap! eto ti večere. 
Uhvatimo ti tako, jednom prilikom, mu- 
tavi Todor i ja dve patke, spakujemo 
zamku, pa hajde kući. Sneg napadao, 
ciča zima, a put poledio, jedva hodamo. 
Todor steg'o onu svoju patku pod pa- 
zuh, a ona mučenica već napola mrtva, 
što od hladnoće, što od straha. Sad ću, 
veli Todor, čim stignem kući ovu patku 
da sredim, pa hop! u lonac, ima supa 
da bude kao san. Onda ću da napravim 
makarone sa pačijim mesom. Eh, što je 
to stvar, prste da poližeš. Ostatak ću da 
bacim na roštilj, a jedan deo u pap- 
rikaš. Bataci da se pohuju. Što pretek- 
ne, prosušiću na dimu. Priča Todor, a 
patka se skupila, nema u njoj trista 
grama. Kad, najednom, zakorači Todor, 
noge izleteše ispod njega, puče dupe- 
tom o led, ruke poleteše uvis, a ona 
patkica prhnu nebu pod oblake. Vidiš 
lepo: maše krilima Todorova večera. 

Ćale se kezi dok završava priču, ja se 
suzdržavam koliko mogu, a kum umire 
od smeha. Lepo se zacenio, pa mu suze 
pošle na oči. 

Smeje se kum zato što je Todoru po- 
begla patka. 

Mikica Ilić 


RECI KAFA 

Prvi put sam se potpuno oduševio ne- 
kom reklamom na televiziji. Onaj ko 
sakupi dovoljan broj praznih kesica 
kafe određenog proizvođača, učestvuje 
u izvlačenju prve nagrade, a ona je - 
stan! Najzad ću rešiti svoje nerešivo 
stambeno pitanje! Najzad da i mene 
sunce ogreje! 

Ubrzo zatim pojavila se nova nagradna 
igra. Ko skupi dovoljan broj praznih 
kesica drugog proizvođača kafe, dobija 
nova kola! To je bio moj san, ceo život 
sam vozio samo krševe stare po dva- 
deset godina 

I onda se desila jedna logična stvar: 
svi proizvođači kafe pokrenuli su na 
radne igre, da ne zaostanu u prodaji. 
Nagrade su bile upravo ono što mi je 
godinama nedostajalo: novi fružider, 
nova mašina za veš, novi televizor, 
novi šporet, novi nameštaj... Odlučio 
sam da učestvujem u svim nagradnim 
igrama, jer na taj način znatno pove- 
ćavam mogućnost dobitka. Noćima 
sam maštao o trenutku izvlačenja nag- 
rada, kada na svim televizijama objav- 
Ijuju imena dobitnika, a svuda se po- 
javljuje samo jedno ime. Moje! Pa on- 
da ja unajmim kamion, pozovem kuma 
i kolege, utovarimo novi nameštaj i 
stvari, pravo u novi stan! Sve lepo 
rasporedim, napravim pravu gozbu, 
ohladim pivo... A ispred stana parkira- 
na nova kola! 

Slika je bila toliko jaka i ubedljiva, da 
od uzbuđenja više nisam mogao noću 
da spavam. Pored toga, počelo je da 
mi lupa srce i da me steže u stomaku. 
Na kraju sam morao čak i da se javim 
kod lekara. 

Pregledao me dok, pogledao rezultate, 
slušao me slušalicama, merio pritisak. 

Na kraju je rekao da je sve u redu. 
Samo moram da prestanem da pijem 
kafu. 

Slobodan Simić 


BUDALE 

To je nama naša borba dala, 

Malo mudrih a više budala. 

Ta nemoj se ni ti više kriti, 

Bar budala umeš i ti biti! 

Budala je akademsko zvanje! 

S tom diplomom očekuj priznanje! 

Rastko Zakić 

Teško je odrediti raspoloženje naroda. 
Samo plače. 


Slobodan Simić 


TUMAČ FRAZA I IZRAZA 

PUBLICIST - propali novinar, neostvareni pisac. 

DOAJEN - titula za dug život i dobro zdravlje. 

SAVETNIK - lice skinuto sa kadrovske liste. 

USPEŠNI PRIVREDNIK - privrednik koji još nije uhvaćen. 
MANDAT - period kad treba da se obogatiš, tad ili nikad. 
SEDMA SILA - šaljiv naziv za štampu. 

EKOLOŠKA DRŽAVA - država bez industrije. 

INVESTICIJA - nešto promašeno. 

DOKOLICA - vreme od 8 do 15 časova. 

PIJANAC - izlečeni antialkoholičar. 

BIBLIOTEKA - skrovito mesto, daleko od očiju. 

MITING - mesto okupljanja naroda i policije. 

MEMOARI - poslednji pokušaj da se nešto uradi u 
životu. 

SIZIF - prvi rolingstons. 

FILOZOF - pogrdan naziv za umnog radnika. 

GLISER - osnovno sredstvo za proizvodnju u Crnoj Gori. 
PANCIR KOŠULJA - deo narodne nošnje. 

MALOGRAĐANIN - građanin mali rastom. 

PRAČOVEK - veoma star čovek. 



OMNIBUSANJE 

Ta izvinte, molim fino: 

Kada ide prvi voz 
iz Pančeva za Novi Oz? 


Ranko Guzina 


Ko to s visa gleda more 
žita oko Fruške Gore? 


Iz dnevnika budućeg ludaka 

Propagiraju principe a drže se deviza. 

Istražni postupapak je uspješno okončan. 
Sada se tačno zna ko nije kriv. 

Policija ne može da mi odoli. 

I noćas su me zvali. 


Di Stanojka i Persida 
tresu gaće preko zida? 

Di to čvarci 
hrle majci...? 

Je I to sport, il neko 
stanje - grudno 
OMNIBUSANJE? 


Budite Ijudi na svom mjestu. Idite! 

I mi imamo siromašne četvrti. 

U svakom gradu po četiri. 

Vlada sloboda govora. 

Nema diskusije. 

Korov je proklijao. 

A dugo je klicao. 

I danas sam video mnogo Ijudi 
koji razmišljaju protiv vlasti. 


Ko to ima viziju 
da pokrsti televiziju? 

Ko to tamo plaća danak 
što nemade dublji 
ČANAK? 

Kada ide zadnji BUS 
za državu OMNIBUS ? 

(...) 

Tomislav Trbojević 


Vlast zaslužuje da joj se obraćam biranim riječima 
ali ja sam lijepo vaspitan. 

Sud nije imao dokaze protiv mene. 

Osuđen sam zbog prikrivanja istine. 

Socijalizam - savršenstvo teorije i sudske prakse. 

Rade Petković 



Napunio sam 51. godinu. 

Postao sam većinski vlasnik nad svojim životom. 

Dušan Puača 

NAJTUZNIJI DAN 

Od samog početka je bilo sumnjivo. U celom kraju ni jednog deteta da se igra na 
ulici. Šta se može. Uzmem loptu i šutnem je u zid. Ona se vrati. Opet šutnem. Opet 
se vrati. Nigde nikog. Šutnem nekoliko puta. Stanem. Kako to da baš nikog nema? 
Ponovo pogodim zid. Udarac odzvanja, prelama se u meni. Polako već počinjem sa 
samosažaljevanjem, kad, odjednom, sa trećeg sprata, preko terase, pomalja se ćela 
komšije Vukmanovića (pandur u penziji, doživotni predsednik kućnog saveta): 

-Jesi li ti normalan!? Šta lupaš tu! Znaš li ti da je umro drug Tito?! Marš kući da 
gledaš sahranu! 

Trčim ulicom, grcajući u suzama. U stanu me, na kauču, ispred televizora, čekaju 
mama i tata. 

-Zašto se onaj čika dere na mene? 

Ne čuju moje uplakano pitanje od vlastitih jecaja. 


Mikica Ilić 

Svi su zaplakali kada je Tito umro, 
osim onih koji su plakali do tog trenutka. 

Ninus Nestorović 

Stvaranje originalne drame 

Jovan Sterija Popović (1806-1856) jeste jedan od najistaknutijih i najsloženijih 
književnih stvaralaca svog doba. Rođen je u Vršcu od oca Grka i majke Srpkinje. 
U gimnaziji je dobio solidno klasično obrazovanje i istakao se u pravljenju stihova 
po antičkim obrascima. Po završetku pravnih studija (1830) radio je u Vršcu 
najpre kao nastavnik latinskog jezika, a zatim kao advokat. Kad je osnovan licej u 
Kragujevcu, pozvan je za profesora. U Srbiji je živeo od 1840. do 1848, radio je 
najpre kao profesor prirodnog prava na liceju a zatim kao načelnik ministarstva 
prosvete. Odigrao je značajnu ulogu u organizovanju prosvete i kulture u mladoj 
kneževini, učestvovao u osnivanju Društva srpske slovesnosti, narodnog muzeja i 
pozorišta, pisao školske udžbenike iz ranih predmeta. Nezadovoljan prilikama u 
kojima je radio, napustio je službu (1848) i vratio se u Vršac, gde je, živeći 
povučeno, razočaran i bolestan, ostao do smrti. 

Sterijin književni rad vrlo je raznovrstan. Ogledao se u svim oblastima tadašnje 
književnosti, bio je romanopisac, komediograf, tragičar, pesnik, kritičar, školski 
pisac, a bavio se, kao i većina tadašnjih književnika, i filološkim pitanjima. U 
početku blizak idejama Vuka Karadžića, kasnije se priklonio konzervativnoj struji i 
poslednju knjigu objavio crkvenom ćirilicom. U njegovom delu došli su do izražaja 
svi stilski pravci i tendencije te heterogene epohe: sentimentalizam, klasicizam, 
predromantizam, a u najboljim svojim komedijama približio se realizmu. 

Ta raznovrsnost ispoljila se već na početku njegova rada, kada, još mlad, 
objavljuje jedno za drugim jedan spev posvećen Bugarskoj (1825), tragedije 
Svetislav i Mileva (1827), Miloš Obilić (1828) i Naod Simeon (1830), te roman Boj 
na Kosovu ili Milan Toplica i Zoraida (1828). U romanu je njegova karijera bila 
najkraća. Trezven i kritičan, on je brzo uvideo lažnost i klišetiranost tadašnjega 
srpskog pseudoistorijskg romana. Zbog toga još jedan sličan pokušaj romana 
ostavlja u rukopisu i piše šaljivi, parodijski Roman bez romana (prvi deo napisan 
1832. a objavljen 1838, pokušaj srpskog Don Kihota, u kojem je ismejao glavnog 
predstavnika srpskog romana M. Vidakovića uopšte romane sličnog tipa, pa i svoje 
vlastite. 

Najznačajnije područje Sterijina književnog rada jeste drama. Pisao je uporedo 
istorijske tragedije, "žalosna pozorja", tako ih je sam nazivao, i komedije, "vesela 
pozorja". 

Istorijske drame, iako brojem i obimom nadmašuju njegov komediografski rad, 
manje su značajne od komedije. Teme je uzimao iz srpske, bugarske, 
makedonske i albanske istorije srednjega veka; građu je nalazio u Rajićevoj 
Istoriji i u narodnim pesmama. U obradi se oseća uticaj Viljema Šekspira. Pisao ih 
je na početku svog književnog rada (do 1830) i 40-ih godina. Bolje su mu poznije 
a među njima se naročito izdvajaju Smrt Stefana Dečanskog (1841), VIadisiav 
(1842) i Lahan (1842). U sve tri je obradi političku tematiku; borbu za vlast u 
našim srednjovekovnim državama, unoseći u tu sliku politička trvenja svog 
vremena kao i sumorno, melanholičko raspoloženje zrela i iskusna čoveka. U 
svoje vreme Sterijina "žalosna pozorja" bila su vrlo popularna zbog svoje 
istorijske sadržine i rodoljubive tendencije. Smeta im preterana sentimentalnost, 
težnja k melodramskim efektima, nedovoljna motivisanost radnje i karaktera. 

Iako su u kritici tog doba bolje prošla "žalosna" od "veselih pozorja", Steriji je od 
početka bilo jasno da mu komedija najviše odgovara. Nakon što je objavio prvu 
svoju komediju Laža i paraiaža, on je pisao Vuku Karadžiću: "Dakle posle dugog 
tumaranja i krivudanja jedva na pravac iziđoh, a nadam se da neću s ovog puta 
svrnuti..." Sterijin rad na komediji može se podeliti na tri perioda. Tridesetih 
godina u Vršcu on piše svoje najbolje komedije: Laža i paraiaža (1830), Tvrdica 
ili Kir Janja (1837), Pokondirena tikva (1838). Četrdesetih godina, za vreme 
boravka u Beogradu, on za potrebe teatra piše kraće šaljive komade i lakrdije 
koje su izvođene, ali nisu objavljene za piščeva života. I najzad, poslednjih 
godina, opet u Vršcu, on se ponovo vraća ozbiljnoj komediji, unoseći u nju 
gorčinu razočaranog čoveka: Beograd nekad i sad (1853), Rodoljupci (objavljena 
posthumno). 

Sterija shvata komediju didaktički. "Teatar je škola gde se Ijudi uče", kaže on na 
jednom mestu, a o svom delu veli: "Konac mog pisanja bio je ispravljenije...", 
"Moje je lečiti rod". U svim Sterijinim komedijama, čak i u onima koje se obično 
ubrajaju u lakrdije, moralni, didaktički momenat toliko je naglašen da ponekad 
ostaje osnovni, konstitutivni princip strukture, potiskujući komiku. Iako se 
naslanja na veliku komediografsku tradiciju (Molijerje bio jedan od pisaca koje je 
prevodio i na koje se ugledao), Sterija umnogome odstupa od klasične komedije, 
naročito u završecima. Kod Sterije nema srećnih završetaka. Njegov tvrdica ne 
dobija svoj novac natrag, on biva izigran i prevaren ne bi li tim načinom shvatio 
da je tvrdičenje mana koja najviše škodi njemu samom. I druge nastrane ličnosti 
leče se sličnim metodom. Jelicu iz Laže i paralaže prisiljavaju da se odrekne 
čitanja romana, Femu iz Pokondirene tikve na prevaru odbijaju od njenog 
"noblesa" i frankomanije, Sultana iz Z/e žene (1838) biva izlečena tek pošto je 
dobila lekciju u obilnim batinama. U većini Sterijinih komedija otkrivamo moralnu 
dramu s tri glavna protagonista: zabludela ličnost, varalica i iscelitelj-rezoner. 
Zabludele ličnosti na pokazani način dovode se pameti, a varalice bivaju 
raskrinkane i proterane. Kao moralista, Sterija se ne bavi opšteljudskim porocima 
nego isključivo konkretnim pojavama svog doba i svoje sredine. Njegova je 
komedija neposredno društveno angažovana. Ona izobličava pogrešno vaspitanje, 
pomodarstvo, snobizam i druge mane našeg malograđanskog sveta, ismeva 
nadriučenost naših slavenoserba i njihov nakaradni "slavjanski" jezik. Čak i kad 
se bavi univerzalnim temama, kao što su tvrdičenje, licemerje i sl., Sterija ih 
posmatra iz lokalne perspektive. Njegov tvrdica je kir-Janja, Grko-Cincarin, 
tipična pojava u srpskoj sredini, i ta njegova lokalna boja toliko je jaka i izrazita 
da je tradicija izmenila i sam naslov dela i od Tvrdice napravila Kir-Janju. 
Najizrazitiji primer Sterijine angažovanosti jeste političko-satirična komedija 
Rodoljupci, koja predstavlja neposredan odjek događaja u revoluciji 1848. 
"privatnu povesnicu srpskog pokreta", kako je sam pisac naziva. Ta sumorna i 
gorka knjiga, jedinstvena u svom obračunu s nacionalnim i političkim lažima tog 
doba, predstavlja prirodan završetak Sterijine komediografije, koja je od samog 
početka, suprotno onome što se od ove vrste očekuje, pokazivala malo vedrine i 
veselosti. 

Iako je književni rad započeo stihovima, Sterija se kao pesnik iskazao u punoj 



meri tek u poslednjim godinama svog života. Objavio je zbirku Davorje (1854) i 
više pesama po listovima i časopisima. Njegova poezija je refleksivna, didaktična, 
intelektualna. Ona sadrži sumorna razmišljanja bolesna i razočarana čoveka koji 
se povukao iz javnog života. Sterija peva o prolaznosti, besmislu, ništavilu, svuda 
vidi pustoš, uništenje, smrt. Uopšte, Sterija deluje kao čovek što je zalutao u 
vreme koje nije njegovo. Objavljena posle Brankove i Njegoševe smrti, u vreme 
kada su se prvim stihovima javili Zmaj i Jakšić, njegova knjiga pesama 
predstavlja poslednji ali autentični glas jednoga minulog doba. 


Jovan Deretić 


Izvornik: Jovan Deretić, Kratka istorija srpske književnosti 

AUTONEKROLOG 


NEGDAŠNJEM PRIJATELJU 


Da ti Bog da mnogo Ijeta, 

/ Redovi ovi su napisani д što više s otim bolje, 

Posle mog sna - o mojoj sahrani! i dukata pusta zlata, 

Zašto taj san koristio ne bi' - Da te puno zadovolje! 

Da napišem nekrolog sebi?! / 


Evo kraja, mada, Bože sveti, 

Ko bi rek'o da ću ja umreti?! 

Umrli su Zmaj i Domanović, 

Sremac i Dis, Vib i Aleksije, 

I Radović, drugi velikani. 

Samo mene s njima bilo nije! 

Zavideh im kad su umirali, 

Kao živ sam ostaj'o po strani, 

Sve misleći u svojoj skromnosti, 

Da umiru samo odabrani. 

Srećom, dođe, da dalje ne dužim, 
Taj trenutak da im se pridružim. 

To je dokaz - i uteha meni - 
Najbolji su na smrt osuđeni! 

Ni za skromnost više nemam 
volje! 

0 mrtvima uvek sve najbolje! 

Rastko Zakić 


АГ ja vidim jednog starca, 

U dubini daljnih dana, 

Seda kosa, borno čelo, 
Prošlost mu je puna rana. 

Na stapiću ide, kleca, 

Jad ga tišti, jad golemi; 

Za njim trče mala deca, 

On ih moli: Oprost'te mi! 

Oči su mu pune suza, 

Reči su mu pune jada, 

On se seća doba snage, 

On se seća doba mlada. 

On se seća doba rada, 

Što ga grešno, podlo strati, 
Što se više nikad, nikad, 
Nikad, - ne povrati. 

Obilazi crkve, porte, 

Groblja stara, groblja nova, 
Iste senka oproštenja 
Od pepela, od grobova. 


POBEDA 

Poslednja bitka se vodi, 

bubnjari pobednički marš već dobuju. 

Od sada će u slobodi 

oslobođeni oslobodiocima da robuju. 

Na ulicama divne scene: 
radosni Ijudi hrle da se grle. 

U mraku oslobodioci već tuku 
oslobođene, 

dok na ulicama traju divne scene. 

"Živeli!" - kliču oduševljene mase 
pobednicima sa štitom. 

Oni svu slobodu uzimaju za se. 

"Je li neko protiv?" - pitaju se pritom. 

Poneki ludak neukrotiv 

nađe se pametan da bude protiv. 

"Mi smo čuvari tvoje slobode!" 

- govore ludaku dok ga u ćeliju vode. 

Opet će poslednja bitka da se vodi, 
opet će bubnjari pobednički marš da 
dobuju, 

i opet će o slobodi 

oslobođeni oslobodiocima da robuju. 

Alek Marjano 
(Aleksije Marjanović) 


Kud god ide, zlato daje, 

Za listove neke stare, 

Drkčućom rukom ih dere, 

Oci su mu razazare. 

"Mila deco, mili Srbi, 

Oh, idite putem pravim, - 
Mladost moju, kletvu moju, 

Ne mogu da zaboravim!" 

Jovan Jovanović - ZMAJ 

LJUDI ODLAZE, 

PROBELMI OSTAJU 

S problemom se rodim, 
sa problemom mrem 
Gde će mi biti grob - 
to je moj glavni problem. 

Vlada Bulatović Vib 

* * * 

Ako postoje i druge, 
razvijenije civilizacije, 
na nekim drugim planetama, 
možda je Zemlja njihov pakao. 

Duško Radović 

RECEPT ZA USPEH 

Како postati bogat? Za početak, kažu zlobnici, treblo bi da sastaviš reči "bog" i 
"at". Znači, moraš imati konja. Ne baš belog kao u bajci. Može i raga. Važno je, 
dakle, biti u sedlu. To ti dozvoljava da se baviš konjima. Na četiri i dve noge. I 
konjokradicama. Gde god stigneš. A moraš stići. Uvek. Pre svih. 

Jednog poluludog dana dojadi ti miris štale. I konjsko okruženje. Zato sedneš. I 
počneš da razmišljaš šta je najbliže konjima. Klik! Upalila se lampica. Donosiš 
odluku. Prelaziš na autombile. Jedan kupiš, tri ukradeš. Isplativo je. Sto posto. Lova 
ti se prosto lepi za ruke. Postaješ kralj automobila. Ej! Kralj! Tvoje kraljevsko 
veličastvo tako radi tri godine. Onda postaje mnogo vruće. Izbegavaš poreznike. 
Izvrdavaš policiju. Kloniš se bivših saradnika. 

Ni sam ne znaš koliko imaš novca. Odavno si prestao da brojiš. Za to imaš 
saradnike. Imaš i savetnike. Oni ti se udvaraju. Svakodnevno. Ne voliš ih, ali ti 
ulizivanje prija. Uvek te oraspoloži kad ih gledaš kako se migolje. Predlažu ti novi 
biznis. Idealan za pranje novca. A ti si čistunac. To uvek možeš dokazati sa dva 
svedoka. 

Na redu su kamioni. Mali i veliki. Voziš sve i svašta. Preko i ispod granica. Tvoje 
motorno krdo se širi. Novi prijatelji su ti pogranični policajci. I carinici. Nerazdvojni 
ste tim. Zadovoljno trljaš ruke. I neke plavuše. Postaješ car drumova. Niču tvoje 
vile. Rastu nekretnine na tvom imenu. 

Visoko si uzleteo. Baš visoko. Otuda je logična odluka da se okreneš avionima. U 
transportu si nenadmašan. Naročito novca. Častiš sebe avio kompanijom. Sada i 
bukvalno letiš u visinama. Milioni se množe progresivno. Iz dana u dan. Iz godine u 
godinu. Više ne kradeš. Sad se čuvaš lopova. Imaš i telohranitelje. 

Ponovo zadovoljno trljaš ruke. I tvoji kompanjoni. Bogatstvo je tu. I moć. Ali nešto 
ti, ipak, nedostaje. Šta li je to, pitaš se? Da! Vlast. Zato se brzo okrećeš politici. Ne 
kandiduješ se. To nikako. Pametan si ti momak. Za početak kupuješ par rasnih 
politčara. Kao nekad konje. Samo što je ovo mnogo skuplje. Nakon te trgovine, 
dobijaš povoljne kredite. I nove poslove. Od vlade, naravno. 

Novac te menja. Nekako si tesan sam sebi. Zato se širiš. Širiš. Ipak, ostaješ 
nezadovoljan. Mnogima gledaš leđa. Uvek postoji neko ko ima više od tebe. To te 
muči. Diže ti pritisak. Hoćeš da pukneš. U početku od besa. Na kraju uzimaš pištolj. 
Pravi pravcati. I pucaš. Ako si bio brži, priča se nastavlja. Ako nisi... Amin! 

Mića M. Tumarić 



Prelazim na podvodni ribolov. 
U vazduhu nisam imao uspeha. 

Milan Beštić 

NOVA SRBIJA 


E, kad se tog jutra nisam šlogirao, neću nikad! Sišao sam dole do voćnjaka da 
naberem malo šljiva, i ugledam čudovište! Čudovište liči na ćurku, ali ogromnu, 
otprilike moje visine. A jede moje šljive! 

Srećom, nije me primetilo. Zagrebem uz obalu, dojurim do kuće kao bez duše i 
jedva malo dodjem do daha. Kad sam se povratio dograbim dvocevku i krenem da 
se obračunam sa čudovištem. Prišunjam se dole i vidim kako mrtvo-ladno tamani 
moje šljive. Samo ruma! 

Uzmem ga na nišan i u momentu kad sam repetirao, pred cev odnekud izlete 
komšija Živorad. 

- Nemoj, kone, dece ti! - viče iz sveg glasa i telom zaklanja čudovište. 

- Skloni se, bre, komšija, da upucam čudo, dok smo još živi! - upozoravam ga ja. 

- Nemoj, kone, ko boga te molim! - uporan je Živorad. - Nije to čudo, to je noj! 

Ostao sam zabezeknut. 

- Kakav, bre noj!? 

- Moj noj - veli Živorad. - Lično moj. 

Mora da je njegov kad je za njega spreman i da pogine. Spustim ja pušku, ali 
onako, do pola, za svaki slučaj. 

- Otkud tebi, Živorade, noj? - i dalje se čudom čudim. 

- Kupio, kone. Nije mnogo skup. Uzeo sam dve ženke i dva mužjaka. 

Prekrstim se ja levom rukom. U desnoj mi puška, za svaki slučaj. 

- Pobogu, čoveče, šta će ti nojevi?! 

Živorad se malo opustio, vidi da će mu noj preživeti. 

- Pogledaj, komšija, koliki je! Ima u njemu dva metra! Znaš li koliko je to mesa? 
Najmanje sto kila! 

-Pa zar se on jede? - tu se ja nanovo zabezeknuh. 

- Kako da se ne jede! To ti je živina ko živina, samo veća. A tek jaja! Znaš kolika 
su јаја?! Ovoga mi krsta, komšija, ko veća lubenica! Možeš da napraviš kajganu za 
dvajes Ijudi! 

Vidi ti Živorada, majku mu. 

- A uopšte ne jede mnogo - nastavio je da melje Živorad, milo mu što je ispao 
pametan. - Dajem mu kao i kokoškama, samo malo više. 

- Mogao bi malo da mu pojačaš porciju - morao sam da primetim - da mi ne bi 
obrstio voćnjak! 












- Izvini, kone - sav se Živorad umilio. - Veruj mi, ne mogu mu ništa. Preskače 
plotove kao od šale. Ali ću ti se pošteno revanširati. Kad bude prvo jaje, donosim 
tebi! Da vidiš čudo neviđeno! 

Pokupi Živorad svog noja i ode. A ja ostadoh sa svojim kokicama. Sve sam išao i 
šutirao ih po dvorištu. 

- Iš, nejači! Iš, cvrcini! - kleo sam ih usput. 

Nešto se moralo preduzeti. Nisam ni ja mačiji kašalj! Uzeo sam "Poznavanje 
prirode" od malog Acike i dobro proučio. Onda sam napisao porudžbine. 

Naručio sam dve kamile zbog mleka, tri nilska konja zbog masti, dva slona zbog 
slanine i pršute, jednu žirafu zbog suvog vrata, par nosoroga za vuču, i pride 
jednog bengalskog tigra da mi čuva dvorište od nojeva. 

Sad nestrpljivo čekam porudžbinu, pa da zovem komšiju na kafu. 


Slobodan Simić 

PIDŽAMA 

Probudila me je škripa kapije. Ili možda hladnoća. Bio sam otkriven, sleđen i 
šćućuren na ivici kreveta. Mesec je provirivao kroz nizak prozor bez zavese. U 
mojem dvorištu, ograđenom drvenom tarabom, zavijali su nečiji vučjaci. Pokušao 
sam da navučem jorgan preko sebe. Nije išlo. Povukao sam jače i ugledao 
nepoznatog muškarca u svom krevetu. Ne baš sasvim nepoznatog, da budem 
iskren. Izgledao je, ukoliko mesečina ne stvara lažnu sliku i naša čula pretvara u 
nepouzdana sredstva spoznaje sveta, potpuno isto kao i naš vladar. Zidni sat je 
pokazivao četiri. Donekle nepoznati muškarac izvukao mi je jorgan iz ruke i strogo 
me pogledao. Raširio se preko celog kreveta - moga kreveta - a mene sabio na 
sam kraj. Hteo sam da se pobunim, da ga gurnem na pod, da pozovem komšije, da 
dograbim sekiru. Svašta sam hteo. Ali će onda, pomislih, ostati prazno mesto u 
krevetu. Možda će tu sutra, ako me buka ili hladnoća probude, kraj mene ležati 
neki manijak, kakav patološki ubica. Ili, možda, nastrani siledžija. Naježih se od 
same pomisli na to. I skupih još više. 

Prvi petli se oglasiše. Muškarac se pridiže, pogleda svoju crvenu pidžamu i, sasvim 
neočekivano, hladno me zapita šta ja radim u svom krevetu. Da li zbog pomalo 
neobične logike ili zbog njegovog glasa - potpuno istog kao u vladara - nisam ga 
baš razumeo. On je u tuđem krevetu. Mom. To, međutim, nisam stigao da mu 
kažem. Ja se izležavam, kako mi prekorno reče, dok se svi bore protiv najvećeg zla 
- svojeljublja. Ton je zvučao preteći, ali ja, srećom, nikada nisam bio svojeljubac. 
Tek toliko da nešto kažem, rekoh par reči protiv tog svojeljublja. A kad bolje 
razmislim, gadno je to svojeljublje. 

Nečiji vučjaci trčali su mojim dvorištem. Mesečina se lepila po zidovima. Začuše se 
drugi petli. Ne baš nepoznati čovek izvuče ispod jorgana torbu. Obuče drugu 
pidžamu, crveno-crnu, a iz džepa izvadi novu glavu. Pažljivo je namesti na vrat. 
Stara glava se otkotrlja pod krevet. Da li zbog iznenađenja, u mom krevetu još 
niko se nije presvlačio, učini mi se da su obe glave potpuno iste. Ali su oči, gotovo 
sam siguran, bile drugačije. Pogleda kroz prozor, daleko preko ograde, i prstom 
pokaza na komšije. Nisam to primećivao, ali su one, ruku na srce, mnogo zla mi 
nanele. Malo sam ih opsovao. Nisu oni baš neke cvećke. Mesečina je lelujala 
izguljenim zidovima. U mom dvorištu neki Ijudi su sedeli oko vatre. Na ražnju su 
okretali svoje glave. Kucali su se flašama. Po staklu počeše da se lepe krupne 
pahulje. Ubrađene žene šetale su ispred prozora. Sveće su gutale mesečinu. 

Zakukurikaše treći petli. On otvori torbu, izvuče iz nje šarenu pidžamu i obuče je. Iz 
levog džepa izvadi novu glavu. Govorio je nekim stranim jezikom. Nisam ništa 
razumeo, ali je delovalo vrlo učeno. Pravi svetski čovek, odmah se to videlo. Sneg 
je vejao. Nepoznati Ijudi pregrađivali su mi dvorište. Zidni sat je pokazivao tri. 

Javiše se i četvrti petli. Iskočio sam iz kreveta, proleteo kroz zatvoren prozor i 
preko dvorišta, isparcelisanog tarabama, odjurio u šumu. Trčim već mesecima, 
možda i duže, i sigurno se neću skoro zaustaviti. Video sam pidžamu koju se 
spremao da obuče. 


Đorđe Otašević 

MITROPOLIJA KARLOVACKA 

Bila jednom Mitropolija Kar- 
lovačka. Udavača na glasu 
zbog svoje lepote i velikog 
miraza. Mnogi su se otimali 
za nju. Čak joj je i car slao 
svoje ponude. Zato su je i 
nazvali Princeza. 

Lepa, visoka i vitka, od Te- 
mišvara do Gospića. a bogata 
da takve u kraju nije bilo. I 
plemenita, obrazovana, na 
najboljim školama, sa sjajnim 
biserima Novim Sadom, Fruš- 
kom Gorom, Daljom i pakrač- 
kim srbuljama, Plitvičkim je- 
zerima, bogatim poljima i ne- 
preglednim stadima. Mnogi su se otimali za nju. Ali se ona zagledala u jednog 
preko Save. 

"Vidi kako mi maše, kako mi se smeje, kako me doziva a kako je beo i visok. 
Sigurno me veoma voli. On će se najbolje starati za mene, on će najviše brinuti o 
meni." Ono, nije bio baš najobrazovaniji, ni najboljih manira, ali mislila je, sve će to 
Ijubav nadoknaditi. I dade mu se ona, svu svoju lepotu i svo svoje bogatstvo 
pokloni mu na brigu i staranje. Misleći da je ona došla u njegovu kuću (ma kako da 
je ta kuća bila neugledna, jer ona je svuda imala lepših crkava, i u Karlovcima, i u 
Sadu i Dalju, i svuda, po čitavoj svojoj odori) ona se sva posveti novoj porodici, 
slaveći sve njegove pretke, sve ustanke i sve bune, krijući i sama od sebe da su 
njeni preci bili oficiri i vojnici, oberlajtnanti i grenadiri, generali, kapetani i pripadnici 
carskih regimenti, da su pobeđivali turske horde pod Petrovaradinom koje su imale i 
po dvesto hiljada probranih boraca a ovde se slavi i kad su hajduci na prevaru, iz 
zasede, ubili nekolicinu. Ali kao dobro vaspitana devojka ona to ni sebi nije 
priznavala. Poštovala je svog muža i njegovu porodicu. 

Ispočetka nije obraćala pažnju ni na to što je voleo da pije i da se bahato ponaša. 
Sve će to Ijubav urediti. Ali sa godinama njegovo ponašanje bivalo je sve gore. 
"Neka, on me voli, pa mogu nešto i da mu oprostim. A kako je samo lep." 

A on više nije bio ni lep. Zdebljao se, zguzao se, sav prostakluk seljačine izbio je iz 
njega, svi njeni fini maniri su ga nervirali, izbacio je odavno njen klavir iz kuće 
("Šta će mi ta švapska sranjal"), doveo cigane da mu sviraju, jede i pije povazdan, 
knjige se ne dohvata. 

Ona setna, povukla se u svoju biblioteku (to joj nije dirao, samo rekao "Šta će ti te 
papirčine!"), čita i hekla (ne sme Vilerove goblene - "To mi ne radimo."), ponekad 
obriše neku suzu i prozbori: On me ipak voli! 

A on sve gori. Kasno se noću vraća, karta i pije, kurve dovodi a kuću i imanje ne 
brine. "Ja sam gorski car, ja sam ovo na sablji stekao", rikne kad uđe. Ona samo 
spusti glavu, obori oči i tiho plače: 

"Eh, majka, moja majka. Govorila je ona meni: Ne idi u Tursku ćeri, drugi su tamo 
Ijudi, drugi običaji, aginsko je tamo još - use, nase i podase - od danas do sutra, ne 
razmišlja se o budućnosti, tamo je "zeman ziđe, zeman raziđuje", ne kuće se oni da 
bi ostavili generacijama, nego da bi se nauživali za života, udaj se ćeri ovde, naći 
ćeš ti mladoženju sebi dostojnog." 

Ali on je bio tako lep. I tako je lepo pričao, a ona nije bila navikla na priče iza kojih 
nema dela, jer sve što je dotad čula - bile su reči koje bi onaj ko ih je izrekao i 
ispunio. A on je pričao. Kako će on nju paziti, maziti, čuvati, negovati... Kako on 
bez nje ne može. Tako je pričao onda. 

A jedne noći kad se vratio pred zoru, pijan i krvav od kafanske tuče, samo joj 
kratko reče: 

"Dao sam Slavoniju i Vojnu Krajinu hrvatskoj banovini." 

"Ako si, mužu moj", tiho prozbori ona. "Ako si" a grlo joj bol preseče. 

Godine su prolazile, on se nije menjao. Odsustvovao je danima od kuće, samo 
kafane, društvo, kocka i žene, politika i strančarenje. Dok jednom ne hrupiše neki 
stranci, i mnogo lokalnog zavidljivog sveta željnog da vidi patnju u njenim očima, 
uhvatiše je tu pred njegovim dvorištem, na Starom sajmištu, strgaše odeću sa nje i 
redom je silovaše, a po Zemunu su je vodali po javnim kućama: 

"Princezo!" urlala je rulja, "gde ti je princ?" 

A on je stajao na brdu i pravio se da ništa ne vidi, ili nije hteo ništa da vidi. 

"Princezo!" urlala je rulja, a on je samo nezainteresovano rekao: 

"Nije vreme za rat. Čekaćemo iskrcavanje Engleza." 

A ona je čekala, pod ledom u Dunavu, po slavonskim bunarima i ličkim jamama, na 
Pagu i u Jadovnu, u Staroj Gradišci i u Jasenovcu, u mekoj zemlji sremskoj i tvrdoj 
kordunaškoj, i u Crkvi Glinskoj. Čekala, i dočekala. 

Sva u ranama i krastama, obeščašćena, iznurena, iznemogla, oronula. 

On kad je ugleda samo pljunu: 

"Što te takvu uzeh!" 

"Mužu moj", pokuša da ga dodirne. 

"Kurvo!" riknu. "Gde si dosad bila? Jebavala se, a sad opet kod mene! 

Marš kurvetino, jebo te tvoj Jasenovac! 

Nek' te uzme ko hoće!" 

Ona se samo povuče. Devojka iz dobre kuće. Ne suprostavlja se mužu ni kad nije u 
pravu. Samo nastavi da kopni. Dok je gotovo ne nestade. 

Jer oni su uzimali, uzimali... 



Goran KUAJIĆ 

S T R A H 


Eto, fala Bogu, rešismo sve probleme, namakošmo dosta čobana (visokostručnihl), 
a dok je naroda biće i ovaca, pa da vidiš Ijepote kada se privatimo svirale. 

Nema telefona, nema stresa, nema zadimljenih prostorija, sastanaka, gužve u 
saobraćaju... Opakliju poda se, slamku u zube pa odmaraj oči u nebesima, u tako 
dugo sanjanoj "lepšoj i sretnijoj budućnosti". 

I nije mi jasno, koji smo se klinac i trudili da postanemo rudari, bankari, tvorci 
automobila... Džaba žuljali klupe i posle radili i pravili nešto, što je svet odavno i 
uradio i napravio i Ijepše i bolje, a i jevtinije. A mogli smo, samo da je bilo pameti, 
kako pro'odamo napraviti sviralu od zove pa za ovcama. Pa se igrati - bez igračaka. 
Malo za sviralu, malo za kakvu drugu igračku, koju nam je Svevišnji podario. 

I crnci da nam zavide. 

U prirodu i na čist vazduh. 

Ko kod ovaca, ko na njivu. Pa posle se lepo trampimo: sir, vunu i meso - za 
krompire, brašno i vino. Pa nam, povrh svega, puca prsluk za berzanske potrese, 
devalvacije, staru i novu, i dinarsku i deviznu, štednju. Svet da nam zavidi, kako 
smo orni, zdravi, siti i napiti, puni snage, zabičili, sučemo junačke brke i gledamo 
na šta ćemo snagu potrošiti. Da nam zavidi i dolazi da nas gleda. 

Eto ti i turizma: onaj Ijepši deo sveta će posigurno dolaziti ovamo, k'o na ćabu. A i 
uz sve muke, koje su nas snalazile, tako kažu, kao švaleri smo bili poznati širom 
sveta. Sklepati kakvu kolibu, podložiti vatru pa se odmoran, sit i napit pri'vatiti 
posla i popraviti natalitet. Za pola veka će bar pola Evrope nositi naše gene. Posle 
ćemo lako sa našima, makar da i nisu svesni da su naši. Svoje je - svoje. Neće biti 
zatezanja oko donacija. 

Sjeba nam koncepciju ideja da se u krivični Zakon unese i odredba o "seksualnom 
zlostavljanju" sopstvene žene. 

Đavo nikad ne spava. 

Taman dođemo do Ijepote, a nekome pa'ne na pamet neka besposlica. Vele da je 
tako svuđe đe Bog nije rekao "Laku noć". A i mi bi tamo - makar kao čobani. Ne 
možemo mi ništa bez muke. Tako nam valjda zapisano, k'o sam đavo da je dežurni 
bio, kada nam je sudbina određivana. 

Ne znam samo da li predlog sadrži i odredbu o ravnopravnosti bračne i vanbračne 
žene? Bilo bi pravo - da sadrži. Kada su po pravu bračna i vanbračna đeca 
izjednačena, bilo bi pravo da su i žene u svojoj muci jednake. 

Bilo bi dobro da se neko sjeti pa predloži amandman da se Zakon ne primenjuje na 
- turiste. Da ne moramo mi zbog jada od nadošle snage ići u beli svet da tamo 
snagu trošimo, već da Ijepši deo sveta nama na noge da dođe. A i reskirantno je 
poodavno tamo ići zbog takvih rabota, vele da i Sent Pauli zvrji prazan, otkako je 
sida počela da hara. Pa da vidiš, za koju godinu, plakata za reklamiranje našeg 
turizma: 

"Zdravi, odmorni, bezbrižni i poslom nefrustirani, naočiti muškarci, zdrava hrana, 
zdrava zemlja - zdrava đeca". 

"Crnci po svemu - a crni nisu" (nećemo, naopako, dotle od muke i pocrniti, daleko 
bilo). 

A i pravo je, nakon svega. Dosta je nama bijeli svijet "đecu pravio" sankcijama, 
blokadama i bombardovanjem. Sad malo mi njima i to "za baš-baš". 

Trebalo se samo sjetiti, no, milom Bogu hvala, desi se i to. Vala, ako smo i čekali - 
isplatilo se. 

Samo da neko sroči amandman, a valjda će se neko sjetiti. Ako ne sroči - ne valja. 
Strah i "ona rabota" - ne idu zajedno. Lijepo kaže Novak Kilibarda: 

"Ako je kad nesretni sredonja pritisnuo svoju ženu, to mu je palo ž đavolom, jer je 
premirao od stra da ga neko od straga ne šćapa za ojađela muda". 

Ona dama, što predloži amandman o "seksualnom zlostavljanju", očito Kilibardu 
nije čitala. A i dugoročni koncept Vlade, očito, nije shvatila. Valjda će neko i ovo 







pročitati prije no se Zakon usvoji i predložiti amandman. Kad čitaju jelovnike i pišu 
peticije o kolačima, bilo bi pravo da i ovo pročitaju. A možda se i resorni ministar 
sjeti. Pa da, pored svega drugog, dobijemo i "transparentno" ime. Kao što je svaki 
Slovenac - Janez, svaki Nemac - Hans, svaki Amerikanac - Džo; svaki Srbin da 
bude - Rajko. Pa da vidiš cike od turistkinja kada im prevedemo onu "u našega 
Rajka golema svirajka". 

"Rajky - svyrajky sexy tour". 

Tour u toru, među ovcama. 

Vole strankinje egzotiku. 

A i dobro plaćaju. 

Naročito ovnove. 

I ne treba zamerati što hoće da nas zaglupe. To je sasvim u skladu sa globalnim 
konceptom. 

Davno je narod, a to nije slučajno, sročio: "Služi ga k'o budalu ona stvar". Sve je 
to za naše dobro, trebalo se samo sjetiti. Samo da ne zakasnimo za amandman na 
Zakon. Nismo, valjda, toliko kurate sreće da nam se i to desi. Valjda ćemo i mi stići 
nešto na vreme da uradimo. 

Žurim da napravim sviralu, da ne dočekam transparentni reformski kurs potpuno 
goloruk. Da ne budem, daleko bilo, kao neki, koji nisu "na kursu reformi" - 
mrtvokur. 


Duško Radočaj 

